Student (23) wil terugploeg ná hulp met studie | Netwerk24
Deur Jackie Kruger 03 Augustus 2021 07:19
Shayen Gomis (23) van Rondeberg, 'n BA-student in sielkunde aan die Universiteit Stellenbosch, kan danksy hulp van Feenix en die V&A Waterfront sonder groot studieskuld vir haar vierde jaar se studie gradueer.
Gomis het 'n profiel geskep op Feenix, 'n aanlyn platform vir skarefinansiering vir studente wat geld vir hul studie benodig.
Volgens haar was daar baie suksesverhale op Feenix van studente wat hul studie suksesvol voltooi het. Dit was vir haar 'n groot inspirasie.
Gomis se profiel en fondsinsamelingsbedrywighede op Feenix het uitgestaan en die aandag getrek van die V&A Waterfront se span wat gemoeid is met 'n korporatiewe maatskaplike beleggingsprogram.
Die program se kriteria is onder meer hoe gemeenskappe in die Wes-Kaap ná die student se studie by die betrokke kwalifikasie kan baat vind, en hulle het besluit om Gomis te help.
"Feenix help jong mense om hul drome te verwesenlik en die V&A Waterfront se gemeenskapsprogram wil geleenthede vir mense soos Gomis 'n werklikheid maak," het Donald Kau, woordvoerder van die V&A Waterfront, gesê.
Gomis se passie is om met mense te werk en na hulle te luister.
"Ek is mal daaroor om mense deur kennis te bemagtig en hulle van strategieë te voorsien om hulle te help groei en vooruit te gaan. Daarom het ek 'n graad in sielkunde gekies."
Sy het Maandag by navraag aan Netwerk24 gesê sy sal eendag haar eie praktyk wil hê.
"Maar voor dit sal ek graag betrokke wil wees by geestesgesondheidsprogramme vir die gemeenskap."
Sy glo Rondeberg se mense is trots op haar. "Dis eers as iets soos dié gebeur dat mense besef wat jy doen. Voor dit weet hulle nie regtig wie jy is nie."